**Ukrainas civiliedzīvotājiem primāri sniedzamais atbalsts – izmitināšana un nodrošināšana ar pārtiku vai ēdināšana**

1. **PERIODS, KĀDĀ TIEK NODROŠINĀTS PRIMĀRI SNIEDZAMAIS ATBALSTS**

Atbilstoši Ukrainas civiliedzīvotāju atbalsta likuma (turpmāk - Likums) 12.panta pirmajai daļai Valsts nodrošina Ukrainas civiliedzīvotājiem primāri sniedzamo atbalstu — izmitināšanu — līdz 90 dienām, kā arī pārtiku līdz 30 dienām.

**Ar grozījumiem Likumā (stājās spēkā 27.05.2022.) primāri sniedzamā atbalsta kopējais periods (izmitināšana un nodrošināšana ar pārtiku vai ēdināšana) visiem Ukrainas civiliedzīvotājiem, kuri primārā atbalsta saņemšanai pieteikušies līdz 24.05.2022. (ieskaitot) ir noteikts līdz 120 dienām. Tiem Ukrainas civiliedzīvotājiem, kuri primārā atbalsta saņemšanai pieteikušies, sākot ar 25.05.2022., primāri sniedzamais atbalsts tiek nodrošināts Likuma 12.panta pirmajā daļā noteiktajā apjomā — izmitināšana — līdz 90 dienām, kā arī pārtikA līdz 30 dienām.**

1. **IZMITINĀŠANA**

**UZMANĪBU!**

Primāri sniedzamo atbalstu valsts nodrošina tiem Ukrainas civiliedzīvotājiem, kuri nav izmitināti Likuma 7.1 pantā noteiktajā kārtībā, t.i., pašvaldības vispirms apzina iespējas Ukrainas civiliedzīvotājus izmitināt privātpersonām (fiziskām vai juridiskām personām) piederošos mājokļos, kurām izmaksā atlīdzību par izmitināšanu Likuma 7.1pantā noteiktajā kārtībā.

Atlīdzība par izmitināšanu var tikt izmaksāta par periodu līdz 90 dienām arī tādā gadījumā, ja Ukrainas civiliedzīvotājs, ko privātpersona izmitina savā mājoklī, jau saņēmis Ministru kabineta 2022.gada 12.marta noteikumos Nr.168 “Noteikumi par primāri sniedzamā atbalsta nodrošināšanu Ukrainas civiliedzīvotājiem" noteikto primāro atbalstu (izmitināšanu) līdz 90 dienām.

Ja izmitināšana privātpersonu mājokļos, izmaksājot Likuma 7.1pantā paredzēto atlīdzību, nav iespējama, tad pašvaldība nodrošina Ukrainas civiliedzīvotāju izmitināšanu atbilstoši Ministru kabineta 2022.gada 12.marta noteikumiem Nr.168 “Noteikumi par primāri sniedzamā atbalsta nodrošināšanu Ukrainas civiliedzīvotājiem" (turpmāk – Noteikumi) šādā prioritārā secībā:

1. izmitināšanas pašvaldības īpašumā, valdījumā vai turējumā esošas izmitināšanas vietās vai, slēdzot īres līgumu ar privātpersonu (izīrētāju) par mājokļa izīrēšanu Ukrainas civiliedzīvotājiem;
2. citi izmitināšanas veidi, t.sk. tūrisma mītnes.

Ja pašvaldība Ukrainas civiliedzīvotāju izmitina, slēdzot īres līgumu ar privātpersonu (izīrētāju), pašvaldība maksā privātpersonai (izīrētājam) atlīdzību par mājokļa lietošanu 100 % apmērā no pielīgtās īres maksas, kas ietver visus ar dzīvojamās telpas lietošanu saistītos maksājumus (t.sk. komunālos maksājumus), bet ne vairāk kā 400 *euro* mēnesī par mājokli.

**Ierobežojums dzīvokļu īres maksai stājas spēkā 25.05.2022. un attiecas arī uz līgumiem, kas noslēgti līdz 24.05.2022. (ieskaitot).**

Ņemot vērā, ka izmaksas par dzīvokļa īri tiek segtas no valsts budžeta un atbildību par izmaksu pamatotību uzņemas pašvaldība, par atbilstošu risinājumu uzskatāma trīspusēju līgumu slēgšana – izīrētājs (fiziska persona), īrnieks (Ukrainas valstspiederīgais) un pašvaldība (dzīvokļa īres tipveida līguma paraugs latviešu un ukraiņu valodā <https://www.em.gov.lv/lv/atbalsts-ukrainas-civiliedzivotaju-izmitinasanai-un-edinasanai> ).

Jāņem vērā, ka nekustamā īpašuma izīrēšana ir saimnieciskā darbība un no attiecīgi gūtajiem ienākumiem ir jāmaksā nodokļi. Fiziskā persona, kas izīrē dzīvokli, var izvēlēties vienu no iespējamiem nodokļu režīmiem:

• nodokļi no saimnieciskās darbības ienākuma vispārējā kārtībā;

• paziņotā saimnieciskā darbība.

Ja reģistrēts PVN maksātājs sniedz Ukrainas civiliedzīvotājam dzīvojamās telpas īres pakalpojumu, noslēdzot atbilstošu īres līgumu par dzīvojamās telpas īri, tad šāda īre ir atbrīvota no PVN. Savukārt, ja dzīvojamās telpas īres pakalpojumu Ukrainas civiliedzīvotājiem sniedz persona, kas nav PVN maksātāja, tad šādam pakalpojumam PVN nepiemēro.

Sīkāk par nodokļiem no dzīvokļu izīrēšanas ienākumiem lasīt VID sagatavotajā metodiskajā materiālā:

<https://www.vid.gov.lv/sites/default/files/mm_nodokli_no_dzivokla_iziresanas_vai_iznomasanas_ienakumiem_2022.pdf>

Ja pašvaldība Ukrainas civiliedzīvotāju izmitina pašvaldības īpašumā, valdījumā vai turējumā esošajā izmitināšanas vietā vai izmanto citus izmitināšanas veidus, piemēram, tūrisma mītnes, izdevumus par Ukrainas civiliedzīvotājiem nodrošināto izmitināšanu pašvaldība pakalpojuma sniedzējam sedz 100 % apmērā no izmitināšanas faktiskajām izmaksām, bet ne vairāk kā 15 *euro* par personu diennaktī.

**Izmaksu samazinājums no 20 *euro* par personu diennaktī uz 15 *euro* par personu diennaktī stājas spēkā 25.05.2022. un attiecas arī uz līgumiem, kas noslēgti līdz 24.05.2022. (ieskaitot).**

Jāņem vērā, ka izdevumus par Ukrainas civiliedzīvotāju izmitināšanu Noteikumu 7.3. apakšpunktā noteiktajās citās izmitināšanas vietās, kas nav pašvaldības īpašumā, valdījumā vai turējumā esošas izmitināšanas vietas, piemēram, tūrisma mītnēs, Noteikumos noteiktajā apmērā (15 *euro* par personu diennaktī) pašvaldībai sedz līdz 30.06.2022.  Vienlaikus atbilstoši grozījumiem Likuma 7.1pantā (stājās spēkā 27.05.2022.) arī juridiskas personas, tostarp tūrisma mītnes, var pieteikties atlīdzībai par izmitināšanu, saņemot atlīdzību 100 *euro* mēnesī par pirmo izmitināto personu, 50 *euro* mēnesī par katru nākamo personu, bet kopā ne vairāk par 300 *euro* mēnesī. Jāņem vērā, ka juridiskām personām no šīs saņemtās atlīdzības jānomaksā nodokļi atbilstoši normatīvajiem aktiem.

Ja pašvaldības teritorijā nav pieejamas pašvaldības īpašumā, valdījumā vai turējumā esošas izmitināšanas vietaS vai citas izmitināšanas vietas (piemēram, tūrisma mītnes), kuru izmaksas nepārsniedz 15 *euro* par personu diennaktī, pašvaldība uz laiku, līdz ir pieejamas atbilstošas izmitināšanas vietas, bet ne ilgāk kā 7 diennaktis, var izmitināt personas vietās, kuru izmaksas pārsniedz 15 *euro* par personu diennaktī.

Pieņemot lēmumu par lietderīgāko izmitināšanas nodrošināšanas veidu, pašvaldībām jāņem vērā Publiskas personas finanšu līdzekļu un mantas izšķērdēšanas novēršanas likuma 3.panta pirmā daļa - pašvaldības rīcībai jābūt tādai, lai mērķi sasniegtu ar mazāko finanšu līdzekļu un mantas izlietojumu, kā arī  jāievēro vērā Likuma 9.pantā noteiktais.

1. **NODROŠINĀŠANA AR PĀRTIKU VAI ĒDINĀŠANA**

Ar grozījumiem Noteikumos, kas stājās spēkā 13.05.2022., tiek noteikts ka izdevumus par Ukrainas civiliedzīvotājiem nodrošināto ēdināšanas pakalpojumu pašvaldībai sedz 100 % apmērā no ēdināšanas faktiskajām izmaksām bet ne vairāk kā 10 *euro* par personu dienā.

**Prasība par ēdināšanas izmaksu ierobežojumu stājas spēkā 25.05.2022. Ierobežojums attiecas gan uz līgumiem, kas noslēgt līdz 24.05.2022. (ieskaitot), gan uz līgumiem, kas noslēgti, sākot ar 25.05.2022.**

Noteikumu anotācijā sniegts skaidrojums, ka ēdināšanu var nodrošināt šādos veidos:

1) pašvaldības sniegta ēdināšana, tai skaitā ēdināšanas nodrošināšana (un to izmaksu segšana pilnā apmērā) izglītības iestādē tās audzēkņiem - Ukrainas civiliedzīvotājiem;  
2) pārtikas produktu nodrošināšana Ukrainas civiliedzīvotājiem;  
3) vaučeri (kuponi / dāvanu kartes / taloni) pārtikas produktu iegādei vai ēdināšanas pakalpojuma saņemšanai.

**UZMANĪBU!**

Pārtika netiek nodrošināta tiem Ukrainas civiliedzīvotājiem, kuri izmitināti privātpersonu mājokļos, kuras par to saņem atlīdzību par izmitināšanu Likuma 7.1pantā noteiktajā kārtībā un apmērā.

Pieņemot lēmumu par lietderīgāko ēdināšanas nodrošināšanas veidu un nosakot izmaksas, pašvaldībām jāņem vērā Publiskas personas finanšu līdzekļu un mantas izšķērdēšanas novēršanas likuma 3.panta pirmā daļa - pašvaldības rīcībai jābūt tādai, lai mērķi sasniegtu ar mazāko finanšu līdzekļu un mantas izlietojumu, kā arī  jāievēro Likuma 9.pantā noteiktais.